khistorydata/jeongjo-sjw-relations huggingface dataset:
정조 24년
庚申正月十八日辰時上自華城行宮還宮入侍時行左承旨李書九行右承旨李尙度左副承旨鄭尙愚右副承旨徐有聞同副承旨趙弘鎭假承旨金祖淳記事官洪奭周金啓溫記注官金景煥承膺祚檢校提學鄭民始原任直提學徐鼎修鄭大容檢校直閣徐榮輔沈象奎檢校待敎李存秀以次侍立通禮跪啓外辦上具軍服乘轎命承候大臣入侍左議政沈煥之右議政李時秀進前問候上曰一樣矣兵曹判書趙鎭寬曰日前廣州校吏等有出付之命矣何以爲之乎上曰分揀放送也仍敎曰昨年以輦路地名使該地方校吏駕過時高聲告奏事承旨至出擧條嚴飭諸邑而廣州地方則不爲擧行事極駭然以此各別申飭可也又敎曰園官則隨來于安養站也仍進發出維與門左翊門新豐樓至長安門外降轎乘馬進發至里許迎華察訪李元膺具軍服祗迎命元膺入侍敎曰昨因忽擾未及詳問矣本驛之奠接安集最爲先務宜思善爲之道可也命外營摠制柳文植入侍敎曰親軍衛近頗有練習之效否文植曰其中亦頗有嫻於弓馬者而馬品旣多未良鄕軍又遜於京軍亦不能一一均習矣上曰入隊則果無猒避之意否文植曰初則以嚴畏之故頗欲退縮矣臣以得廁陪衛與有榮幸之意屢加曉諭則今皆樂赴矣上曰試射放欲於何日爲之乎文植曰今日當分所試取矣上曰欲令馬軍布成各哨方陣以試其坐作之節外使朱雀旗持來而摠制先退領軍也仍指前坪敎曰此地姑不種麥乎尙愚曰無之云矣命以朱雀旗行方陣號令宣傳官承命擧行文植領馬軍排立前坪仍成各哨方陣步軍亦如之宣傳官李東善曰朱雀旗只令馬軍而步軍誤認旗號方色混同布陣步軍將領請記過上曰依仍敎曰旣已排陣步軍亦同聽號令事令于外使仍命持來外使黃神旗竝行步軍方陣號令宣傳官承命右三點磨動如例上曰旗鼓迎接及馳馬之節俱得成樣其中稍精者皆已抄立於駕前而以其餘者亦能如是鄕軍中亦可謂不易矣仍敎曰當初步軍雖誤認旗號其所成陣則反勝於馬軍步軍將領記過姑爲分揀又敎尙愚曰軍士房以信箭解嚴大駕遠過後外使率領還入卽爲試射放事分付尙愚奉信箭以授宣傳官使之擧行大駕至遲遲峴下馬入幕次敎曰內營鄕軍一哨領付於兵判使之先詣環衛於安養站也仍招入外營校吏之落後者分饋酒殽敎曰爾等善爲還歸也仍乘馬進發至果川南面村里下馬御築臺處招入本村民人等敎曰再昨駕過時所詢弊瘼使以文字陳達矣果已書待否民人等曰已爲書待矣上命尙愚出捧看詳後仰奏尙愚曰所書納者爲二張而一則金弘仲爲名人請免軍役事也一則戶摠及軍保名色列錄者矣上曰予所詢及者乃是一村身役還上中切苦之弊瘼而只以一人軍丁之請頉與戶摠軍額之都數書納此豈輦路特詢之本意乎如有他瘼須各詳奏事諭及於民人也民人等曰此外別無可達之辭矣上曰自華城屬邑軍制釐正之後初無保名色則所謂良餉保各軍門保等名色何爲而入錄於此中乎民人等曰以保名色果有上納者矣上曰果川旣爲華城屬邑之後亦入於減斗減額之中收布軍所減爲數百名束伍軍亦除累百則今此保名色上納云者果何故也民人等曰小民無知只憑官家之分付而已上曰長樂隊七名則無身役耶民人等曰無之矣上曰立番則幾次爲之乎民人等曰以其新入之故姑未知之矣上曰長樂隊立番之限三年之內僅爲一望而立番之間糧饌柴炭竝皆優給雖以行幸時言之二十五哨之中只以五哨輪回出用故其所立役不過爲五年一次爾等知其然乎民人等曰其詳雖未及知而大槪則聞之矣上曰爾等知新豐隊之爲束伍軍乎民人等曰知之矣上曰此則無身役乎民人等曰無之矣上曰束伍軍例用於別星往來而近來則大臣御史外各邑別星延逢指路等役竝令除免爾等果不爲應役乎民人等曰自有新豐隊名色之後果不爲之矣上曰斥堠伏兵之役幾年爲一次耶民人等曰行幸時則番番爲之矣上曰斥堠伏兵旣已減數則何不輪回而年年疊役耶問于該邑吏也尙愚問于色吏以奏曰輪回爲之云矣上曰渠輩之言有難詳知其中解事之父老令邑吏率領來待于安養站而本倅今在始興云亦令來待于本站也上乘馬進發至安養站下馬歷臨撥所宣饌于承史閣臣命果川縣監金鋼入侍敎曰俄過此地詢瘼于民人則斥堠伏兵之役多有年年疊當者云何爲而然也鋼曰新豐隊摠爲一百八名而斥堠三處伏兵六處合用五十一名其間亦多有身病雜頉者故或未免每年疊當之弊矣上曰渠輩書納軍役名色而其中有良餉保私餉保之名軍制釐正之後何爲而又有保名色也鋼曰此卽長安隊八達隊等軍而文簿去來多以良餉保私餉保爲稱矣上曰新豐隊亦用於別星之行乎鋼曰本邑則有旗手名色故別星之行不用新豐隊矣上曰此是乙卯慈駕少駐處而築臺實自此村始故欲施別般矯弊之政特爲召見民人而旣已問之仍又任他則眞所謂何所聞而去也雖欲除其雜役而均是民也亦難獨爲之地何以則有好道理耶鋼曰倉卒未及思得而數十餘戶之村班戶又過半雖欲矯弊而別無可矯之弊矣上曰還弊則有之乎鋼曰別無還弊矣尙愚曰屢次俯詢之下渠輩終無仰陳者可知其無別般弊瘼矣上曰承旨與本官更爲出問如願還穀之少受則特爲依施好矣尙愚與鋼出問回奏曰渠輩果願還穀之少受矣上曰然則縣監知此擧行也尙愚曰俄者請免其孫之軍役者年過八十而送其子到此云矣上曰許免今年身役也上曰昨以廣州事旣有申飭而今日果川之擧行又若此雜人雖當禁斷竝與觀光民人而使不得接跡者豈成說乎該邑吏校俄令出付後廂矣飭則已施亦姑分揀事分付仍敎曰果川倅爲人甚了了矣民始曰臣與之經堂郞熟知其精詳矣上曰園官則來待于始興行宮事分付上乘馬進發至始興縣下馬御行宮命尙愚與顯隆園令趙學春入侍敎曰予於爾必欲久任而參奉今又新除矣凡事不得不專任於爾爾以篤老侍下尙未作宰此雖可悶而得人之前姑難遷轉矣拱護之地所重何如而爾雖末蔭其職則乃替予之勞者也爾須恪勤擧行無負予意也園屬輩果能皆入彀率而或無輕視園官之弊乎學春曰今則庶有彀率而臣雖無束下之威旣忝官長則渠輩何敢輕視乎上曰凡事園官當主張而差使員輩不無干預之慮下屬輩得無只知有差員不知有園官之弊乎學春曰臣等便是新到而差使員則或有久至十年者故凡事每多相議而至於干預之弊則果無之矣上曰局內樹木皆已䓤鬱今春則別無新種之處而太茂密處或有當移種者乎學春曰局內樹木多已長大難以移種而間有以地氣之卑濕未及盡種處今春則此等處當加播植矣上曰今當上京乎學春曰前參奉旣已陞六新除者未及下來臣當下去入直矣上曰新參奉家距園所爲幾許里乎學春曰爲四十里許云矣仍命學春先退少頃命下初吹二吹未初三刻三吹時至通禮啓外辦上乘馬進發至馬場坪築臺處下馬少駐上曰還渡鷺梁時可無迫曛之慮否尙愚曰似至日暮矣命尙愚授信箭於宣傳官分詣敦義門興仁門昭義門仍留待還宮後出送城外所居軍兵及觀光人上乘馬進發未至津頭里許永興府使李明淵以平服祗迎於路左上曰守令之平服祗迎有關朝體記過後使之卽呈肅單也仍詣龍驤鳳翥亭下馬少駐敎曰舟橋監官領將竝招入使奏弊瘼也尙愚招問以奏曰別無弊瘼而惟稅穀上納時四學捧上或有濫捧之弊云矣上曰分付戶曹嚴飭俾無此弊而此輩年年擧行勞役不些令兵曹收用可也仍敎曰今將進發先廂軍兵直向崇禮門抽列事分付兵曹判書趙鎭寬跪啓請放信砲三聲宣傳官啓稟渡涉號令竝如例上改具平戎服乘轎命永興府使催促肅拜明淵進呈肅拜單子肅拜訖仍命下直大駕進發渡鷺梁舟橋入崇禮門至敦化門外命尙愚出標信解嚴上降轎乘馬入敦化門進善門肅章門仍由建陽門銅龍門景化門集禮門光德門保定門萬八門還內諸臣以次退出
정조 24년
行都承旨閔台爀坐行左承旨李書九坐行右承旨李益運未肅拜左副承旨鄭尙愚坐右副承旨徐有聞坐直同副承旨趙弘鎭坐直注書洪奭周仕直金啓溫仕事變假注書尹致永別入直
정조 24년
大殿王大妃殿惠慶宮中宮殿內閣政院玉堂翌日口傳問安答曰知道大殿朝廷二品以上六曹堂上大司諫宗親儀賓翌日單子問安答曰知道
정조 24년
藥房都提調李時秀提調李秉鼎副提調徐有聞啓曰園寢展禮聖慕克伸回鑾萬安下情歡忭移次屢日勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 24년
鄭尙愚啓曰御營廳將官來言今日本廳軍兵日次私習云矣敢啓傳曰後日次爲之
정조 24년
傳于李書九曰左承旨與館伴入侍
정조 24년
趙弘鎭啓曰詔勅謄啓在所審愼而卽伏見遠接使謄啓之詔書有一字落漏處不可無警推考仍令更爲謄啓何如傳曰允
정조 24년
趙弘鎭啓曰昨日回鑾時觀光人極其雜亂甚至路傍門戶洞開出入之境百官班行亦甚紛沓事極駭然屛門把守不能申飭之該營大將及導駕漢城府堂上竝從重推考押班監察及部官所當重勘而本院請推之外無他可施之罰何以爲之敢稟傳曰允部官亦爲推考監察拿處可也
정조 24년
鄭尙愚啓曰今此上言九十八張依下敎分下有司堂上京各司及各道道守臣等處而其中六張事甚猥屑自本院拔去之意敢啓傳曰知道
정조 24년
趙弘鎭啓曰卽者義禁府都事來言駕側鳴錚人李鍾仁等十七人移送秋曹云矣敢啓傳曰今日捧供
정조 24년
以李夢龍囚單子判付內卽爲考律先放送後草記爲良如敎
정조 24년
趙弘鎭啓曰卽者義禁府都事來言時囚罪人李夢龍考律先放送後草記事命下而判義禁趙尙鎭未肅拜次堂例不得擧行云判義禁趙尙鎭卽爲牌招何如傳曰允先擧行後謝恩
정조 24년
傳于閔台爀曰不爲仕進承旨許遞前望單子入之
정조 24년
鄭尙愚以兵曹言啓曰謹依下敎宣傳官沈豐祖拘留龍虎營之意敢啓傳曰知道
정조 24년
鄭尙愚以兵曹言啓曰昨日還宮時龍旗內吹之不顧後繼惟事前進以致行陣之間斷事依下敎査實於啓螺宣傳官沈豐祖處則以爲初聞限崇禮門次次前進之傳命只知前瞻龍旗尾接淸道旗而行未能周思竟致後局之不繼云行陣節度關係莫大則雖承前進之命所當前後相接必使其整齊嚴重而身爲啓螺之任軍行之際若是輕率紀律所在不可不嚴處當該宣傳官沈豐祖爲先汰去令該府拿問勘罪大旗幟之只隨內吹不顧尾局一直向前之狀亦極駭然該差備將校自該營嚴加懲治而該將臣難免不飭之失訓鍊大將李漢豐從重推考凡係行陣之間本兵無不主管則今此所失莫非臣不能檢察之致惶恐待罪而雖以駕後宣傳官言之旣爲駕前侍衛目見先驅之絶遠則固當隨事糾飭而視若尋常其在懲後之道不可無警當該宣傳官等捧現告令該府拿問處之何如傳曰允有國所關莫過於朝廷之紀綱行伍之紀律也當該旗幟待令營門將臣罷職向南大門前路抽列之命敢以限南大門粧撰游辭當該宣傳官姑從輕典爲先充軍駕後之錯踏無異於駕前之不能檢飭卿則除拜屬耳姑先從重推考可也
정조 24년
趙弘鎭啓曰訓鍊大將李漢豐罷職事命下矣將兵之任不可一刻無摠察之人何以爲之敢稟傳曰訓將則該營都提擧摠察從事官發牌聽傳敎
정조 24년
趙弘鎭啓曰金虎門開門標信請出之意敢啓傳曰知道
정조 24년
趙弘鎭啓曰前訓鍊大將李漢豐所佩命召來納修正次密匣請出之意敢啓傳曰知道
정조 24년
以水原留守徐有隣狀啓無掌標攔入衛內人待處分決放計料事傳于趙弘鎭曰分輕重決放事卽爲回諭
정조 24년
掌令金履喬啓曰臣言議才識本不合於淸朝耳目之任而待罪外邑逖違宸陛居然已三載矣玉署除命此際遠降而況値邦慶無疆歡聲郵傳竭蹶就道及到半程又伏奉特遷掌憲之命而象魏入望情急反面自來情勢有不暇顧雖已章皇出肅第臣以前任淸道郡守方在解由未出中揆以公格不當仍冒其何敢一刻晏然於臺次乎請命遞斥臣職答曰勿拘勿辭亦勿退待
정조 24년
徐有聞以冠禮冊儲都監都提調意啓曰都監各房工役今已告完諸色工匠勿令待令郞廳監造官等依筵敎一人式輪回仕進監造官則依前輪回守直之意敢啓傳曰知道敎命則當於粧䌙後取見而冊印亦爲取見後當留置所御之殿卿等以此知悉可也
정조 24년
鄭尙愚以兵曹言啓曰謹依本曹草記批旨宣傳官沈豐祖黃海道黃州牧充軍以傳敎內辭意具罪目出付畿營使之定驛子三倍道當日押送之意敢啓傳曰知道其代口傳差出可也
정조 24년
徐有聞以弘文館言啓曰本館上番校理臣張至冕以延接都監郞廳今日晝仕出去之意敢啓傳曰知道
정조 24년
鄭尙愚以整理所兵曹言啓曰每歲春秋園幸居先則乾犒饋依例分給事前已命下定式矣今番顯隆園幸行時隨駕將校軍兵及各差備等處乾犒饋磨鍊分給之意敢啓傳曰知道
정조 24년
鄭尙愚以整理所兵曹言啓曰謹依下敎隨駕禁軍及標下軍兵等處十六日設粥以饋武藝別監內吹兼內吹近仗軍士標下軍兵等處十七日饒氣之意敢啓傳曰知道
정조 24년
鄭尙愚以整理所訓鍊都監言啓曰每歲春秋若園幸居先則乾犒饋依例分給事前因特敎定式擧行矣今番園幸時隨駕將校軍兵及武藝廳等處乾犒饋依定式分給之意敢啓傳曰知道
정조 24년
鄭尙愚以整理所訓鍊都監言啓曰今番行幸時依下敎十六日園所隨駕馬兵等處饋粥十七日衛內外休息軍等處饒氣之意敢啓傳曰知道
정조 24년
鄭尙愚以整理所壯勇營言啓曰每歲春秋園幸居先則乾犒饋依例分給事曾有定式矣今番園幸時隨駕將校軍兵乾犒饋依定式磨鍊分給之意敢啓傳曰知道
정조 24년
鄭尙愚以整理所御營廳言啓曰每歲春秋若園幸居先則乾犒饋依例分給事前已命下定式矣今番顯隆園幸行時隨駕駕前別抄及將校軍兵等處乾犒饋磨鍊分給之意敢啓傳曰知道
정조 24년
鄭尙愚以整理所舟橋司言啓曰舟橋自今日撤排之意敢啓傳曰知道
정조 24년
徐有聞以迎接都監言啓曰勅使今已渡江公事郞廳二員依昨年例以訓鍊院宣薦官員中判官申惠周主簿田德顯竝爲差下一員闕內南所入直一員與前差郞廳闕下輪回待令書吏一人亦爲擇定使之擧行何如傳曰允
정조 24년
徐有聞以迎接都監言啓曰卽接遠接使移文則勅書一度詔書一度謄書上送矣謹此封入之意敢啓傳曰知道
정조 24년
徐有聞以迎接都監言啓曰三道支勅差使員今纔一齊報來故謄書以入之意敢啓傳曰知道
정조 24년
徐有聞以迎接都監言啓曰勅使在館時館門把守及館內守直房守房子各差備等依昨年勅行時釐正名數擧行別單書入之意敢啓傳曰知道
정조 24년
徐有聞以迎接都監言啓曰勅使入京第三日大臣有請行茶禮之例今亦依例備待之意敢啓傳曰知道
정조 24년
徐有聞以迎接都監言啓曰勅使到迎恩門時自廚院兩勅前各以酒肴一盤傳致而仍傳祗迎之意通官處勞問後分給酒肴而跟役則自都監略給酒肴已成近例矣今番亦依此擧行何如傳曰允
정조 24년
徐有聞以迎接都監言啓曰勅使入京時城內外街巷屛門及闕內設布帳每令三軍門分排爲之矣今番依此擧行之意分付各該營門何如傳曰允
정조 24년
應敎金近淳校理張至冕副校理趙得永金履載副修撰金熙周洪樂安等箚曰伏以我殿下承皇天之眷毗受祖宗之默佑月正元朝誕降冊儲之命三加之儀六禮之聘次第筮吉我東方億萬無疆之基肇自今日以聖上至誠達孝當此莫大之慶宸心益切於孺慕至情政急於告喜園寢祗謁之命乃下於此際臣等伏覩聖敎百回莊誦自不覺感激欽嘆恭竢淸蹕之穩涉仰覩聖孝之克伸矣卽伏見風寒之猝劇無異嚴冬雖挾纊於燠室猶不禁栗烈矧玆郊原氷雪之中夜氣陰凝之際衝冒動駕實非大聖人保嗇節宣之道臣民之悶迫姑不敢言而亦豈不仰貽殿宮之惟憂乎第伏念勅奇尙此遲緩餘日不至窘束姑竢風威之少霽日氣之稍舒暫退數日改卜吉辰實有合於節愼之方臣等之區區下情不勝焦慮玆敢相率聯龥伏乞亟命有司退定動駕之期千萬幸甚取進止答曰省箚具悉矣
정조 24년
全羅監司趙宗鉉疏批答曰省疏具悉卿其勿辭察任元疏未下
정조 24년
吏曹參判韓用龜疏批答曰省疏具悉卿其勿辭行公元疏未下
정조 24년
庚申正月十九日辰時上御誠正閣左承旨與館伴入侍時行左承旨李書九記事官金啓溫記注官金景煥記事官李存秀館伴金文淳以次進伏訖上曰迎勅習儀何日爲之乎文淳曰例皆前期三日爲之矣上曰不必用前例而再三明間爲之似好但百官連日勞苦此爲可悶矣昔在顯廟肅廟兩朝慶禮時皆有意外之勅行今番亦因慶禮之相値迎勅擧行視作餘事而卿等又皆生疎各別擧行然後可無僨誤矣應行稟定之事竝皆稟定可也文淳曰昨春迎勅習儀一依正日例爲之而出宮二嚴時刻自政院書付走馬到迎恩門後請來官及奏時官自都監馳送於弘濟院還到北作門行迎勅儀仍詣闕內行宣勅儀茶禮儀而同日仍行西宴廳茶禮儀矣今亦依此擧行乎上曰依爲之文淳曰卽見遠接使移文則沿路城門結綵竝停免云外邑旣已不設則京中宜無異同一體置之恐合事宜矣上曰依爲之文淳曰勅使入闕時及還來館所時各司下屬觀光於紅馬木近處每有雜遝之患故自前以三營門將卒排立於闕外禁喧等節自兵曹專管擧行今亦依此爲之而百官出入昨春則皆從開陽門矣今番則事勢稍異入去時則從敦化門而出來時皆從金虎門俾無人馬紛雜之弊何如上曰依爲之文淳曰遠接使移文內禮樂軍樂陳而不作入京日當以吉服行禮云禮樂雖陳而不作旣以吉服行禮則宣勅時作樂呼嵩等節當依例擧行故敢此仰達矣上曰依爲之文淳曰昨年勅行時不爲放砲以囉鼓代行矣卽見遠接使移文則今番勅使亦不放砲云入京時依昨春例以囉鼓代用而吹鼓手令訓局定送事分付何如上曰依爲之文淳曰勅使入京後茶禮以別茶禮爲之事已有大臣筵稟矣元茶禮則例以武臣跪捧別茶禮則器數倍多故或以饌案床代用今番則何以爲之乎上曰然則不必爲別茶禮矣文淳曰勅使入京日自弘濟院至迎恩門主管無人防護禁雜人等節未免疎虞摠戎廳旣管漢北門近處御營廳當爲後廂故自兩營除出略干校卒嚴飭禁雜旣有已行之例矣今番依此擧行之意分付各該營何如上曰依爲之竝出擧條上曰贈給則果以一切勿贈爲定乎書九曰領相之意亦以爲斷然不可贈至於求請物種亦不可給云矣上曰然矣雖迫不得已而贈之皆當折銀亦不可不一番移咨矣儐臣之意則似以贈給爲是而其在忠信篤敬之義決不可遽然爲之矣至於求請之如匹縷緋之屬若是渠輩之所出給者則許副其願而否則亦切勿許給之意申申於兩道道臣可也命館伴先退上曰軍士房承旨入侍出榻敎賤臣承命出傳左副承旨鄭尙愚進伏上曰昨日宣傳官事旣已査實耶尙愚曰問于啓螺宣傳官處則伊時以限崇禮門前進有下敎故未及周思仍爲前進以至後局之不繼云矣上曰限崇禮門云云之說全失下敎本意若以限闕門前進有下敎則亦將不顧尾局直爲前進乎卽令該曹更査草記而該宣傳官沈豐祖爲先嚴囚龍虎營事分付大抵近來紀綱邊壞損無餘雖以還宮伊日言之雜人充滿於駕路而祗迎班行之從間道欲先抽歸者至敢戛過於衛內咫尺而承旨亦無一言致察者何也每於事過之後仍復掩置故紀綱愈不立而政院若先糾察檢飭於此等處則亦豈至似此紊亂乎尙愚曰臣於伊日衛內果見之而不能董飭之罪極爲惶悚矣書九曰昨日始興晝停所回鑾時壯勇營步軍陣初入於攔後尾局而旋卽退出如是者再行陣之法何等嚴重而莫知信地乍進乍退誠極可駭追聞事實亦由於宣傳官之不善擧行而然云該營大將從重推考領軍將官及當該宣傳官所當重勘而本院請推之外無他可施之罰何以爲之乎上曰依爲之領軍將官汰去當該宣傳官李東善所謂防禦使履歷之籤分付該曹撦之可也出擧條尙愚曰園幸整理使自吏曹啓下而有還宮後減下之命矣陵幸時戶曹判書以整理使啓下而減下時原無減下單子依此例爲之似好故敢此仰達矣上曰依爲之出擧條仍命退承史以次退出
정조 24년
庚申正月十九日午時上御便殿禮房承旨入侍時右副承旨徐有聞記事官金啓溫記注官金景煥記事官李存秀檢校直提學李晩秀檢校直閣沈象奎以次進伏訖命書傳敎曰明日當由逌瞻門展拜景慕宮仍留齋所過再明後還宮該房知悉出宮時刻待下敎爲之仍敎晩秀曰元朝以後無非徹夜之日以予今日之孺慕固不得不然而此際以勅奇事不得不添予酬應外人則必以予之酬應爲悶而予則因此酬應反以爲寓心之一道矣顯肅兩朝大禮時皆有意外頒詔之勅而今番之有此勅行亦若有不偶然者矣晩秀曰園幸勞動之餘又有此動駕經宿之命下情不勝仰慮萬萬矣仍命有聞象奎分書上言判付訖命退諸臣以次退出
정조 24년
行都承旨閔台爀隨駕宿行左承旨李書九隨駕宿行右承旨李益運隨駕直左副承旨鄭尙愚隨駕直右副承旨徐有聞隨駕宿同副承旨趙弘鎭守宮直注書洪奭周隨駕宿金啓溫隨駕直事變假注書尹致永守宮直
정조 24년
大駕詣景慕宮展拜罷入齋室後內閣政院玉堂藥房口傳問安答曰知道
정조 24년
趙弘鎭啓曰行大司憲宋煥箕持平康聖翊朴在冀在外執義曺允遂掌令金履喬呈辭掌令朴鍾淳未肅拜監察茶時之意敢啓傳曰知道
정조 24년
鄭尙愚啓曰備邊司郞廳來言今日賓廳日次而景慕宮展拜相値不得來會云矣敢啓傳曰知道
정조 24년
禮曹今此王世子冠禮冊禮時社稷宗廟永寧殿景慕宮告由祭吉日令日官推擇則今正月二十五日爲吉云以此日設行何如判付啓依此施行爲有矣景慕宮告由當親行而日字待下敎爲旀儀節則親享例用大享例而今番用朔望親祭時乙卯年已行之例爲之爲良如敎
정조 24년
吏曹口傳政事以徐邁修爲分內醫院提調
정조 24년
傳于徐有聞曰卿之幡然日勞跂予而史官反命槪聞遐心莫回顧予勉卿而膺之卿果認予以例召例諭而然乎新選兩坊諸僚姑未出肅就直兼爲須卿來儀見今吉日在邇卿之膺命樓指而待之以卿延頸之誠豈竢駕屨況予所召之禮卽先王之禮也卿所叨之職卽先正之職也天棐忱辭其考我民予不于前寧人圖功而攸修卿不于昔先祖貽謀而明徵則其可聰聽祖考之彝訓乎到今不須多誥躬以迎之欲講干旄之故事先將此意遣亞卿往宣于宋贊善與之偕來造朝日字先爲狀聞仍傳曰敦諭亞卿工曹參判進去
정조 24년
工曹參判前望單子入之李翊模落點
정조 24년
兵曹口傳政事護軍徐榮輔
정조 24년
閔台爀啓曰贊善李城輔處上疏批答承旨傳諭期於偕來事命下矣何承旨進去乎敢稟傳曰兼贊善雖是正卿此儒賢則亞卿之致傳諭以承旨使之進去矣更思春曹佐貳比近侍愈勝以禮曹參議卽爲進去事分付
정조 24년
傳于李書九曰在外禮曹參議許遞前望單子入之待下批牌招察任
정조 24년
禮曹參議前望單子入之李魯春落點
정조 24년
徐有聞以承文院都提調意啓曰勅使禮物俟該國遇有喜慶事件敬遵高宗純皇帝諭旨辦理事上諭咨一道頒詔時賜緞知委咨一道通官差送咨一道自禮部出來矣上諭咨則以承領之意撰出回咨順付於今番使行旣有賜緞則不可無謝恩以無方物一起擧行而進賀方物入送緣由咨文依近例令文任撰出同爲順付之意分付該曹該院何如傳曰允
정조 24년
鄭尙愚以兵曹言啓曰在前迎勅習儀時挾輦軍四十名禁軍入直外全數磨鍊前後廂軍兵三百名或二百名擧行而昨春則以三百名爲之矣今番則何以爲之乎敢稟傳曰二百名爲之可也
정조 24년
鄭尙愚以兵曹言啓曰在前勅使傳語軍一百名習儀時四十名例以禁御兩營鄕軍輪回磨鍊矣今番則禁衛營爲當次而鄕軍停番令御營廳擧行何如傳曰令禁衛營擧行可也
정조 24년
鄭尙愚以兵曹言啓曰今此迎勅動駕時隨駕軍兵及慕華館環衛軍兵當爲磨鍊而取考謄錄則在前訓局軍兵全數隨駕禁御兩營軍兵慕華館環衛而待標信罷陣昨春壯勇營馬軍二哨鄕軍三哨先廂尾局作行訓局步軍七哨馬兵五哨隨駕三營及龍虎營摠戎廳餘軍禁衛大將都領先詣慕華館列立環衛禁軍連以入直外全數磨鍊留營留陣斥堠伏兵置之今番則何營軍兵隨駕何營軍兵留陣禁軍及馬步軍以幾番幾哨磨鍊餘軍留營何以爲之乎敢稟傳曰壯營馬軍二哨步軍六哨爲先廂訓局馬軍五哨禁御騎士各一番步軍八哨亦爲先廂御將率鄕軍二哨爲後廂其餘各營軍禁將都領環衛於郊館禁軍則全數侍衛留營留陣斥堠伏兵置之可也
정조 24년
鄭尙愚以兵曹言啓曰在前迎勅動駕時先廂馬軍京營庫前路落後先爲稟旨罷送昨春則先爲進陣於闕門外信地除標信罷送矣今亦依此磨鍊何如傳曰此草記豈當乎捧納承旨推考可也
정조 24년
鄭尙愚以兵曹言啓曰在前迎勅時三營入直馬軍各留二名除出殿門及進善門把守扈衛軍官六十名及標下軍別將與所任軍官率領各門分把道路左右屛門把卒除器械排立嚴禁雜人而本曹及三營別定校卒另加申飭矣今亦依此擧行何如傳曰允
정조 24년
鄭尙愚以備邊司言啓曰昨年諸道堤堰防垘修築形止發遣備郞先就兩湖抽栍摘奸矣取見其手本則洪州合德堤築旣完實疏亦深廣順天則新築兩洑而蒙利田畓合爲七百餘石落羅州則堤堰疏築可謂一道之最和順則當年蒙利比前倍穫而如金堤咸平茂長扶安舒川等邑最多不勤其外務安萬頃礪山全州南原谷城南平靈光興德古阜高敞臨陂咸悅龍安保寧韓山林川平澤禮山藍浦庇仁鴻山扶餘公州天安稷山等邑別無優劣之可言堤堰申飭何歲無之而至於昨年非比常例且以歲以爲課之意申明曉飭則羅州牧使任焴順天前府使李東埴和順縣監朴右源洪州前牧使金履鎬之殫心擧行可期實效者雖甚嘉尙金堤等五邑之最爲不勤誠極可駭數遞之弊有不可顧各該守令所當竝請拿問繩以重律而東作不遠且念使罪或勝於使功爲先使之戴罪察任以爲更考今年擧行而處之大抵憚目前之勞忘日後之逸民之常情而蓋聞堤堰之政五年用力可食十年之效是則服五年之勞享十年之逸其在愛之能勿勞之義豈可試之一年而止乎雖然事有緩急役有緊歇必擇其各其境內最要之處專意致力然後其餘等棄之地亦可商度漸治而觀於摘奸手本則爲遮耳目泛治無實者間多有之如此則雖年年疏築安有成效乎非不知摘奸之亦有其弊而今年秋成後又不可不另行糾察以懲終始不勤之守令分付三南道臣依昨年例春秋堤堰洑修築及新作洑處枚報本司以爲憑處之地雖以三南之最多堤堰有此別飭之請而外此諸道亦不可不以時摘奸一體嚴飭何如傳曰允凡事旣發令則當責永久遵行之實效況以農政綸音申諭懇摯其中疏堰貯水卽勸飭中一事所謂備郞摘奸手本之曰勤曰慢固不足取信而亦必不至於太相反羅州等五倅先給內下弓一張其中有罪名者弓代蕩滌敍用至於金堤等五倅之不勤誠可駭金堤赴任屬耳勿論咸平縣監申溆茂長縣監李儒修扶安縣監趙萬元舒川郡守李儒燁等不勤形止令道臣另査果如手本與否分等區別狀聞則當有處分以此嚴飭來頭勸飭惟在道伯道有道伯不能悉心擧行其可乎
정조 24년
鄭尙愚以備邊司言啓曰頃因黃海監司朴基正狀啓支勅事出待黃州牧委折首實登聞事傳曰問禮官辭陛時筵敎不爲知委者豈成說當該問禮官爲先推考雖以道臣言之豈待問禮官之言乎除弊之飭敎何如則何敢援引不當援引之謬例亦爲推考此後勅行到站臨時進去事更令廟堂嚴飭出站各邑亦用此例今番雖因特敎道臣自持飯而儐使道臣外三道列邑支供之類廟堂關問指一除減草記事命下矣依下敎關問京畿兩西矣三道所報今纔齊到而京畿則遠接使伴送使問禮官問安中使別問安使迎慰等使及譯官小通事之不得不自各邑支供者外如道內守令之借銜進去者亦皆私持馬自持飯人馬數爻極其簡略海西則今番別加裁減人夫減爲十六員名驛刷馬減爲十五匹道臣一行又爲自持飯則更無存減之可論關西則定例所載中不得不應備人員外竝爲除減支供亦無過數器爲辭而除減之數雖不懸錄以成冊所載之數按閱則果無更加除減者竝爲依此施行勅行下去時照此爲例之意分付自本道所減之數使之追後枚報如可仍減則永爲除減仍爲釐正於定例何如傳曰允
정조 24년
鄭尙愚以備邊司言啓曰卽見摠戎使申大謙水原留守徐有隣江華留守洪明浩開城留守金勉柱廣州留守金思穆統禦使李文爀永宗防禦使李周爀江原監司南公轍統制使任嵂慶尙左兵使李普漢右兵使李栢然全羅兵使沈鑏忠淸兵使鄭忠達平安兵使李儒敬黃海兵使鄭學畊南兵使崔景岳北兵使李潤謙春操取稟狀啓則以爲今春水陸操合操巡操城操面操長樂衛合操及巡歷巡點未行操處官鎭門聚點何以爲之事請令廟堂稟旨分付勸別武都試依例設行爲辭矣昨年年事雖曰稍登三南則民力未蘇京畿兩西則勅行及使行連續水陸操合操巡操城操面操及巡歷巡點竝停止關東北關兩道使之設行勸別武都試亦令擧行而京畿兩西官鎭門聚點亦妨民事一體置之其他停操及未行操處官鎭門聚點依例擧行三南堤洑修築處之除其坐作仍行聚點於役處不害爲簡便之道依昨秋例爲之之意分付何如傳曰允北關關東亦爲停操可也
정조 24년
鄭尙愚以訓鍊都監言啓曰今正月二十日景慕宮展拜時因兵曹節目西營軍十名軍餉色軍二十名除出北營入直千摠鄭彦衡率領挾輦侍衛金虎軍一百名哨官朴致儉北營標下軍四名竝爲出付都領營門西營軍二十名哨官李寅範率領宮大門外把守北營標下軍十名出付禁軍番將處金虎門軍出用代以西營軍十名代直還宮後各還直所而竝待標信擧行之意敢啓傳曰知道夜漏將半環衛軍兵之露處經宿可悶弘化門入直軍三十名爲挾輦軍御營廳新營入直堂上將官率領替代集春營東營軍各四十名御營新營軍三十名亦爲替代禁軍二十人替代而陣上標下軍依此例替代事分付御將可也
정조 24년
鄭尙愚以摠戎廳言啓曰因迎接都監移文今此勅行迎送時都監堂上前排巡視旗手二雙令旗手五雙軍牢七雙燈籠手一雙隨率軍五雙自本廳別定次知敎鍊官自習儀日爲始依例領送之意敢啓傳曰知道
정조 24년
趙弘鎭以義禁府言啓曰時囚罪人李夢龍考律先放送後草記事命下矣李夢龍黃海監司朴基正狀啓內驛馬濫騎之弊前後關飭不啻申複而今此金郊前察訪李夢龍以遞歸之官濫把之數至於六匹之多論其所犯極爲痛駭罪狀令攸司稟處罪取考律文則大典通編禁制條有曰驛馬加數者杖一百徒三年推斷條有曰犯私罪杖一百以上決杖告身盡行追奪雜令條有曰王府決杖者代以金贖矣李夢龍杖一百收贖告身盡行追奪江原道杆城郡淸澗驛徒三年定配而以狀啓內辭意具罪目依例發遣府羅將押送配所何如傳曰允如有功議各減一等定配收贖可也
정조 24년
刑曹啓目衛外擊錚人韓得哲取招云云所供如此上裁何如判付啓俾卽公決無若海西李允鼎訟理之更爲煩徹事嚴飭道臣爲良如敎又啓目衛外擊錚人李祉鉉取招云云所供如此上裁何如判付啓俾卽公決無若海西李允鼎訟理之更爲煩徹事嚴飭道臣爲良如敎又啓目衛外擊錚人李允鼎取招云云所供如此上裁何如判付啓近來訟理不卽決折以致屢徹營邑事寧不痛駭卿等爲先以此意嚴飭該道臣更或如前之爲則自道伯焉逭重勘爲良如敎又啓目衛外擊錚人朴孝白取招云云所供如此上裁何如判付啓俾卽公決無若海西李允鼎訟理之更爲煩徹事嚴飭分付道臣爲良如敎又啓目衛外擊錚人金啓祿取招云云所供如此上裁何如判付啓俾卽公決無若海西李允鼎訟理之更爲煩徹事嚴飭道臣爲良如敎又啓目衛外擊錚人奴用男取招云云所供如此上裁何如判付啓査問本道論理回啓爲良如敎
정조 24년
贊善李城輔疏曰伏以皇穹默佑錫我元良姿挺聖哲學就高明祖宗眷顧之深神人依戴之切今已十有一年矣乃以宣冊彝典爰選吉日將擧縟儀貳極定位爲太平萬世之基而三加之制冕迎之禮亦有成命方此竝行上以承殿宮之嘉悅下以臨億兆之蹈舞實是宗社無疆之景福也臣名係勸講之聯跡阻呼嵩之列瞻望瑞雲不勝犬馬之忱忽於夢寐之外新除特降畀之以輔翼之重任邇列遠臨侈之以招徠之異數旣命馹召再宣敦諭仰遵三朝之懿範俯引諸賢之美規德意藹然盈溢累幅委曲勤懇靡不用極臣雙擎九頓祗奉隆恩之餘惝怳震慄五情失守不知措躬之所竊伏念睿學成就專在書筵而臣之所叨職名又是在昔盛際爲儒賢創設之極選也古之宿德峻望居在近郊而國有慶禮之時亦多逡巡而不敢進如臣之千萬無似不宜濫叨匪據屑屑往來卽一世之公議也又復貪榮要寵有命輒膺貽辱朝廷取笑士林則豈不有違於我殿下陶鎔作成之至意哉然臣之前後所被天地之恩雨露之澤聖聰如或記念則螻蟻衷曲庶幾俯燭矣況於年前獲陪胄筵恭瞻溫文之玉質竊聽洪亮之英音自幸世臣延頸之忱從此少伸而退伏壠畝戀慕益切玆當邦慶鼎至之日又承如此恩綸若無大段情病而不思蠢動則是無一分人理也無一分臣道也雖蒙聖度寬大不加威罰爲臣子而負此重戾將何以自立於天壤間哉實欲竭蹶奔趨以參大禮而風漸宿症近益沈痼神識全迷聾瞶特甚重添關格兩朔彌留屢致昏窒殘喘奄奄以此病狀末由承膺違慢之辜一至於此但恭竢嚴章之施而已神思迷錯不能治疏今始控龥尤增罪戾伏乞聖明俯垂諒察亟命遞臣職任仍治臣罪以肅朝綱公私幸甚臣無任云云答曰省疏具悉卿懇兼贊善敦諭纔宣於史官之回而卿之巽牘又上諒予陸陸不足以致賢者予固自反而靦也雖卿不肯顧予當胄筵初開之日筮場駒之咏而責銅龍之儀以情以禮以義以誠恐不待予言而出也山林去就固非人人所可蠡測而予曰當來矣卿大夫曰當來矣凡厥庶民蚩蚩亦曰當來矣是謂大同可進則進躬迎二字予於卿亦云不審卿何以處之卿須卽日登程用副如渴之望仍傳曰此批答承旨傳諭期於偕來先以造朝日字卽爲登聞
정조 24년
兵曹判書趙鎭寬疏曰伏以園寢祗謁聖孝伸慕鑾蹕穩旋玉候膺休臣民慶忭曷有其極仍伏念臣於陪班歸來省視老母病狀則前患感嗽之症一陪添劇虛汗逬流眞元大脫氣息綿綴貼席呻痛夜來諸症轉益沈苦臣方左右扶將實無頃刻離捨之勢而今當閟宮展拜乘輿已駕以臣情私末由陪衛此時本兵不宜暫曠伏乞聖明俯賜諒察亟解臣所帶中權之任俾臣得以安意救護公私兩全千萬幸甚臣無任云云答曰省疏具悉令次堂別侍衛
정조 24년
應敎金近淳副應敎尹序東校理張至冕副校理趙得永金履載副修撰金熙周洪樂安等箚曰伏以今玆閟宮經宿之命實仰大聖人出天之孝不匱之思當此時逢此日按抑不得以爲瞻依陪過之地爲今日臣子者夫孰不仰體聖念而第伏念日昨園幸之時聖孝之拚慕無涯乃至於任情過節伊時群情已不勝萬萬焦迫而回鑾不過數日雪寒去益斗緊移蹕勞動經宵齋殿明發永慕之際玉體之受損尤當如何區區下情實不能自已玆敢相率仰龥伏乞仰遵殿宮止慈之念俯諒臣民憂迫之情亟寢成命退行於明日仍爲當日回蹕俾軫保嗇之方千萬至祝取進止答曰省箚具悉明日何日先一日留宿齋殿過明日欲於再明日還宮以爲一分伸誠展慕之道而雪寒若此所以只令入直人從往者也
정조 24년
庚申正月二十日辰時上御便殿禮房承旨入侍時右副承旨徐有聞記事官洪奭周記注官承膺祚記事官李存秀檢校提學鄭民始檢校直提學李晩秀原任直閣金祖淳檢校直閣沈象奎以次進伏訖民始奉進冠禮時所用冠笏諸具上覽訖敎曰今番慶禮之不欲備儀一則體先朝省約之念也一則寓小子孺慕之懷也以予異於人之情事當此時行此禮將何以若例臨殿宣冊而受賀乎況昔世宗大王實基我東方太平萬世之業而若稽授受之際大寶猶不親傳重熙累洽坐享昇平莫如我顯廟盛際而顯廟之冊儲也賀儀猶且權停此豈非予小子所當仰述處乎先朝於予小子眷愛之念靡不用極而凡係儀文間事一從省約蓋其祈永命享多福之本亶在於是今番命賓傳冊之節皆不親臨陳賀亦以權停禮爲之而雖至儀章凡事皆約之又約切勿有一毫侈大之意卿等須宜體悉也仍敎曰予之冠禮時有所用蜜花纓子制樣雖小蓋取其儉而慈宮親自封置標其年條至今標識宛然今番亦欲用之矣仍頒示諸臣使之奉玩晩秀曰定字吉日雖伏承更待下敎之命而事係至重敢此更達矣上曰命名定字當於同日爲之而予不敢自專欲於太廟告由之日召見諸臣下敎矣命書榻敎曰今日隨駕御營大將爲之軍兵皆依筵敎爲之出番軍校雖一名待令致有現發則該將臣重勘仍敎曰下隷及軍兵皆只以入直擧行而定數外雖一名不得濫入之意分付御將而兵判處一體知委也仍命退諸臣以次退出
정조 24년
庚申正月二十日未時上詣景慕宮擧動入侍時行都承旨閔台爀行左承旨李書九行右承旨李益運左副承旨鄭尙愚右副承旨徐有聞記事官洪奭周金啓溫記注官承膺祚記事官李存秀檢校提學鄭民始檢校直提學李晩秀檢校直閣徐榮輔沈象奎直閣金近淳以次侍立通禮跪啓外辦上具翼善冠衮龍袍乘輿出交泰門藥房都提調李時秀提調李秉鼎進前問候上曰一樣矣仍由永淸門出明政門弘化門入逌瞻門日瞻門至宮大門外降輿詣板位行再拜禮仍詣廟內奉審訖御齋室命書九入侍敎曰懷德進去之史官纔已復命而頃有私書往復之敎矣所答何如耶書九曰一向有逡巡之意引疾爲言矣上曰今若待其疏本之上來則勢將遲滯今日內當書下敦諭更送亞卿而亞卿中似無無故者矣仍命書榻敎曰閣番相妨檢校直閣徐榮輔本職許遞前望單子入之待下批牌招察任仍敎曰工參待點下使之卽爲入來也命益運入侍敎曰各道加資成冊果爲詳考乎益運曰謹依下敎取考各道歲首應資老人啓本與歲饌成冊則全羅道長興之尹德夏則以昨年八十九歲入於應資秩龍潭之金世萬則以昨年九十九歲只入於歲饌成冊而不入於應資秩事甚斑駁令該曹關問委折一體加資似好故敢此仰達矣上曰爲先加資口傳下批成送有旨俾卽傳致可也出擧條益運曰甲寅推恩時準百歲老人無論士庶直超崇政假以樞銜使之追榮仍令定式而諸道擧行率多參差當年準百歲人則依例啓聞加資而旣過百歲則雖至百四五歲諉以過時仍不擧論尙在於嘉善資憲之階雖以今年歲饌成冊見之過百歲者西北湖南三道合爲十六人之多有違當初定式之意亦令該曹關問該道使之詳査報來後一體下批恐合事宜故敢此仰達矣上曰老人之事何可遲滯依定式加資口傳下批成送有旨於道臣使卽頒給此後此等年歲若或見漏於應資道守臣難免其責令該曹嚴飭可也出擧條上曰百歲老人與其餘老人之應爲加資者致此見漏所謂該曹該道一未致察今因詢問始爲査出豈不有關國綱乎此後歲饌公事來到後與應資別單該房相準啓稟亦令該曹更考若或更如今番之不察則論理草記以此傳敎書付院壁可也命退諸臣以次權退
정조 24년
行都承旨閔台爀坐行左承旨李書九坐直行右承旨李益運坐左副承旨鄭尙愚坐右副承旨徐有聞坐直同副承旨趙弘鎭坐注書洪奭周仕金啓溫仕直事變假注書尹致永仕
정조 24년
大殿內閣政院玉堂藥房朝廷二品以上六曹堂上大司諫口傳問安答曰知道還宮後內閣政院玉堂藥房口傳問安答曰知道大殿內閣政院玉堂藥房口傳夕問安答曰勿爲問安王大妃殿惠慶宮中宮殿內閣政院玉堂藥房口傳夕問安答曰知道
정조 24년
閔台爀啓曰諸承旨衷情萬萬焦迫來詣閤外請對矣傳曰退去
정조 24년
徐有聞啓曰諸大臣爲承候請對矣傳曰待氣稍降當引見矣
정조 24년
徐有聞啓曰諸玉堂有稟達事請對矣傳曰退去
정조 24년
閔台爀啓曰諸承旨下情轉益焦迫更爲冒萬死求對矣傳曰退去
정조 24년
徐有聞啓曰時原任閣臣雖伏奉退去之命而衷情轉益焦迫不可一刻按住冒萬死更爲請對矣傳曰退去
정조 24년
徐有聞啓曰諸大臣雖伏奉待氣稍降引見之命而日勢向晩不勝焦迫更爲請對矣傳曰姑待之
정조 24년
徐有聞啓曰諸玉堂雖伏承退去之命而衷情轉益焦迫冒萬死更爲求對矣傳曰退去
정조 24년
徐有聞啓曰藥房三提調持湯劑來待矣傳曰湯劑入之
정조 24년
徐有聞啓曰諸大臣諸閣臣諸承旨諸玉堂隨藥房諸臣入來齋殿之庭冒死求對矣傳曰退去
정조 24년
徐有聞啓曰諸大臣衷情轉益焦迫率二品以上更爲來伏齋殿之庭冒萬死求對矣傳曰退去
정조 24년
議政府領議政李秉模左議政沈煥之右議政李時秀率百官庭請啓曰殿下今日之聖慕臣等亦非木石豈敢不仰體而聖候諸節萬萬焦迫湯劑連進尙未承回鑾之命臣等庭龥安得少緩乎情急者言不暇長伏乞亟下還宮之敎千萬顒祝惶恐敢啓答曰卿等退俟之則當引接矣
정조 24년
徐有聞啓曰藥房三提調爲承候請對矣傳曰還內之後又何留在閤外乎卽爲退去
정조 24년
徐有聞啓曰時原任閣臣爲承候請對矣傳曰今旣還內欲爲休憩卿等退去
정조 24년
徐有聞啓曰諸大臣爲承候請對矣傳曰藥院之批言之卽爲退去
정조 24년
傳于李書九曰左承旨爲吏房右承旨爲推考房
정조 24년
吏曹口傳政事內贍直長申滃軍資直長辛景愈相換內贍奉事尹彝鉉長興奉事李儒文相換
정조 24년
以廣州留守金思穆狀啓園幸時隨駕校卒試射放後得中人姓名後錄馳啓事傳于鄭尙愚曰依此施賞事回諭
정조 24년
以廣州留守金思穆狀啓園幸時隨駕校吏中十次以上者後錄馳啓事傳于鄭尙愚曰帖加成給下批後成送有旨
정조 24년
以慶尙監司申耆狀啓善山府使朴命燮不待許由擅離上京爲先罷黜事傳于李書九曰訟民嚴治云則爲官長者豈可以此引義決遞乎狀啓還下送使之明日下送草記
정조 24년
鄭尙愚以茶禮廳都提調檢擧提調意啓曰今月二十二日仁政殿迎勅茶禮習儀後西宴廳茶禮習儀仍爲設行於館所之意敢啓傳曰知道
정조 24년
李書九以吏曹言啓曰因西部前同知洪復浩上言其父故承旨亮輔曾拜同知今無可贈之職考例移贈於其生父故郡守尙輔事有詳考草記之命矣從前出繼人之職當追榮者更無可贈於其所後家則移贈本生家其例雖多而每因特敎或因筵稟後始爲許施則事係特恩臣曹有不敢循例請施上裁何如傳曰許施可也
정조 24년
李書九以吏曹言啓曰因忠淸道木川幼學尹燧上言其父元柱肆於乙卯偕老之陞資也幸承僉樞之寵錫而年今八十歲未登歲抄之錄啓更加一資事有如是望僉知則可謂朝官年八十卽爲草記之命矣詳考兵曹節目則尹元柱之未經擬望僉樞的實不可援朝官年八十陞資之例上言內辭緣勿施何如傳曰若是士族則不入於望僉知必有向隅之歎依望僉知例加資可也
정조 24년
李書九以吏曹言啓曰因京畿幼學李熙春上言其父哲相甲寅春以偕老加資僉樞今年恰滿八十至今偕老而見漏於歲抄營邑之報依例陞資事有詳考草記之命矣詳考兵曹政目則李哲相未經擬望僉樞的實則見漏於歲首朝官年八十抄啓中格例卽然而今此呼龥極涉猥越上言內辭緣勿施何如傳曰若是士族則見漏可矜依願施行可也
정조 24년
李書九以吏曹言啓曰因南部幼學尹勉績上言其父幼學燮彦頃當乙卯之大慶未霑一視之恩年今八十有五願蒙恩資事有詳考之命矣甲寅春優老之恩士庶年八十者擧蒙錫類之盛典而今此燮彦則以七十九歲未蒙恩典有此呼龥極涉猥屑而今年旣過八十依法典郞階成給何如傳曰允
정조 24년
李書九以吏曹言啓曰因京畿龍仁幼學金夢日抱川幼學趙藼金勉容等上言夢日之父通德郞磶年今八十二歲藼之父通德郞守寬年今八十歲勉容之父幼學錫弼年今八十四歲俱願蒙加資之典事有詳考草記之命矣年八十以上除一階元有階者加一階事載在法典金磶趙守寬則竝依法典加一階金錫弼則依法典郞階成給何如傳曰允
정조 24년
李書九以吏曹言啓曰因忠淸道忠州幼學李聞德全羅道靈光幼學金命哲等上言聞德之父世延甲寅春以偕老陞資僉樞今年爲八十歲命哲之父振雲甲寅春以偕老陞資今年爲九十歲俱願蒙加資之典事有詳考草記之命矣詳考兵曹政目則李世延之擬除僉知的實當以朝官年八十入於歲首抄啓中且士庶年九十者亦於歲首抄啓加資旣有定式則今此兩人之見漏於今年應老人抄啓者事甚疎漏其委折査問於各該道臣處使之從實報來後稟處何如傳曰當該道臣推考兩老加資今日草記批下者皆卽口傳下批可也
정조 24년
閔台爀以戶曹言啓曰京畿積城縣居幼學崔國煥上言內以爲其父今年爲九十六歲其母今年爲八十九歲而以曾經同樞至蒙賜米之典矣忽於昨年無端見拔故昨冬歲抄呼訴於本邑自本邑論報巡營而又不許施特沾如前賜米之恩事判付內有詳考草記之命矣上言中不書其父名限內又不現身自臣曹實無憑考之道令該道査實果是曾經望同知之人依例給米若是單付同知則置之何如傳曰允
정조 24년
徐有聞以禮曹言啓曰今此勅使出來則京外結綵旣已除之頂香盆亦當一體除之以此分付何如傳曰允
정조 24년
鄭尙愚以兵曹言啓曰江原道春川居幼學柳明湜上言有此等之類前此飭敎何如則其所見漏極甚可矜詳考草記之命矣取考上言內辭緣則其父景興今年九十五歲資至嘉義而以漢城判尹臣元顯十一代孫贈吏曹判書臣伏龍七代孫落在遐土無由擬實職之望特垂憫老之恩事呼龥矣取考甲寅年該道各邑老職成冊則春川士庶秩果有柳景興之名而見漏於伊時之加設同樞矣近聞其至親亦有在班行者明是士族則似當依他例許擬同樞而事係干恩臣曹不敢擅便上裁何如傳曰口傳加設下批仍爲追榮給其子下送可也
정조 24년
兵曹口傳政事以柳景興爲同知
정조 24년
鄭尙愚以訓鍊都監言啓曰謹依本局草記批旨挾輦軍三十名與弘化門入直御營廳鄕軍三十名替代環衛軍一百名把守軍二十名與集春營東營軍各三十名御營廳新營軍三十名替代陣上標下軍亦爲替代而竝待標信擧行之意敢啓傳曰知道
정조 24년
鄭尙愚以御營廳言啓曰謹依訓鍊都監草記批旨弘化門入直軍三十名待標信除出爲挾輦軍新營入直千摠尹芮基率領替代集春營東營軍各三十名待標信除出新營軍三十名除出各該將官率領竝替代環衛禁軍二十人替代事知委兵曹陣上標下軍亦爲替代之意敢啓傳曰知道
정조 24년
鄭尙愚以訓鍊都監言啓曰今正月二十二日迎勅習儀時因兵曹節目挾輦軍四十名先後廂軍二百名標下軍七十名各其將官率領擧行闕內設布帳把守次軍三十名將校五人門外屛門八十四處設布帳把守次軍二百八十九名將七十五人竝除器械擧行而事畢後依例除標信解送之意敢啓傳曰知道
정조 24년
鄭尙愚以禁衛營言啓曰因迎接都監移文今此勅使前排大旗幟入京時本營擧行回還時摠戎廳擧行矣依前例大五方旗五面中五方神旗五面淸道旗一雙黃門旗一雙金鼓旗一雙另擇奉持旗手勅行入京日自迎恩門至館所排立前導而左邊屛門七十一處哨官九員別騎衛十二人騎士五十人京標下軍九十六名嚴飭定送率領把守而所經屛門則以布帳堅實防遮別定將校四人京標下軍三十名竝爲除器械另加申飭嚴禁雜人今月二十二日習儀時亦依此擧行依兵曹節目傳語軍四十名亦以京標下軍定送而別定將校與部將眼同檢飭之意敢啓傳曰知道
정조 24년
鄭尙愚以摠戎廳言啓曰今此勅使時自弘濟院至迎恩門其間防護禁雜人等節令御營廳摠戎廳依昨年例擧行事館伴金文淳筵稟定奪矣臣廳則勅使入京日別定將校十人標下軍一百名自追慕峴越邊至弘濟院禁雜人分掌嚴飭而勅使回還日亦依此擧行之意敢啓傳曰知道
정조 24년
趙弘鎭以義禁府言啓曰時囚罪人李夢龍杖一百收贖告身盡行追奪江原道杆城郡淸澗驛徒三年定配草記批旨內允如有功議各減一等定配收贖可也事命下矣李夢龍無功議云杖一百徒三年定配收贖告身盡行追奪放送之意敢啓傳曰知道
정조 24년
草莽臣宋煥箕疏曰伏以天佑宗祊錫我元良受冊之禮載涓吉辰實萬世無疆之休而爲一國莫大之慶中外臣民擧皆歡欣蹈舞臣雖癃疾誠願强策詣闕獲覩縟儀以伸慶忭之忱玆者猥被贊善新命至有敦諭繼降揆以分願亟當趨簉而第竊有涯分病情俱不能堪承者惝怳踧踖誠不知攸措也噫自古輔養儲貳之道甚重且備妙選英僚必求得一世之有德業學術者以畀其責至於贊善之職在國朝宮僚實爲極選處是任者亦皆名臣碩德而臣之先祖臣時烈及先正臣宋浚吉最久於此其職責之重國體之嚴斯可見矣今乃以如臣懵陋癃醜之人苟然充任責以專贊胄敎烏在乎聖朝愼簡之意也伏況聖諭至以先臣古事爲敎臣於是尤不覺愧汗浹背而直欲鑽地以入也臣之濫叨師傅累年虛帶終未效一半分輔翼之責者固已悚恧靡極而今於新命之下不復揣量冒昧承膺則人之譏笑有不暇論而一身廉隅亦自壞了豈不爲淸朝羞辱哉且臣風痰宿痾近益沈篤長委床簀氣息如綫以此危苦之狀實無趨承之望不似職名雖不敢冒膺至若一瞻盛禮少效微誠則固賤分之所願而亦不能得豈非命也瞻望雲天只增惶蹙而已伏乞聖明特垂諒察亟寢成命改授其人仍將本兼諸職竝賜鐫遞以便公私不勝大幸臣無任云云答曰省疏具悉卿懇昨日敦召之前卿言諒或如此予旣曰躬迎云東岡之志庶幾挽之雖自孟子以後如就見者莫余云覯適館之詩予所嘗誦卿須體予敷心之諭卽起登途仍傳曰此批答傳于偕來宰臣同傳
정조 24년
庚申正月二十一日辰時上御景慕宮齋室展拜罷後還宮入侍時行都承旨閔台爀行左承旨李書九行右承旨李益運左副承旨鄭尙愚右副承旨徐有聞記事官洪奭周金啓溫記注官承膺祚記事官李存秀檢校提學鄭民始檢校直提學李晩秀檢校直閣徐榮輔沈象奎直閣金近淳以次侍立通禮跪啓外辦上具翼善冠衮龍袍出齋室門步詣版位行再拜禮仍詣廟內奉審訖降自東階藥房都提調李時秀進前奏曰玉候欠寧而今日風氣又甚寒伏乞卽爲回鑾焉民始曰仰瞻玉色誠不勝萬萬焦迫亟下還宮之命千萬顒祝上曰待氣少降當召見卿等矣命進御童便調蘇合元三丸入之出榻敎仍還御齋室時秀與諸閣臣承旨進詣庭中奏曰臣等萬萬焦遑不敢退去乞借方寸之地顒竢兪音之降矣上曰卿等少退與領左相更爲求對則從當召見今則難以晉接卿等少俟之也時秀曰臣等旣仰覩聖候之欠和而未蒙兪音之前何敢退去乎上曰童便調蘇合元三丸更爲入之出榻敎仍入齋室以承傳色口傳下敎曰卿等若不退去則予亦不入處房堗方坐大廳以竢卿等之出矣時秀等進詣階下高聲迭奏曰聖候如是欠和若又終日終夜於此地則尤當如何殿下若不還宮則將何以抑制聖情乎殿下雖不顧臣等之齊龥而獨不念仰貽殿宮之慮乎民始曰昨旣經宿慈殿慈宮必不能弛慮而今日若又不回鑾則其爲貽念當復如何哉時秀曰童便蘇合元連爲進御而膈候尙未快降豈不萬萬焦迫乎上從戶內敎曰卿若少退與他大臣同入則予當召見予豈牢拒卿等乎今雖欲見卿等而非但解衣調治實難如意酬接卿等姑退也時秀曰雖更蒙召接所請者不過回鑾而已今若快降兪音則臣等豈敢不退去乎民始曰殿下旣以坐在廳中爲敎則臣等之瀆擾豈不知萬萬悚悶而回鑾之請一刻爲急未蒙兪音之前決不敢退去矣時秀曰昨日旣經宿今朝又行禮誠禮亦已伸矣況今大禮當前勞動將多殿下何不念保嗇之方乎此日此地聖慕雖無窮若仰體殿宮之念則又豈可終日終夜於此乎台爀等曰大臣閣臣俱已陳達而尙御大廳尤萬萬悶迫伏乞入御房內焉益運曰殿下雖以姑退爲敎而仰瞻玉色之後其在臣分道理何敢不得請而遽退乎上曰進御藿香正氣散本方中加便香附一錢五分檳榔靑皮各一錢鬱金五分一貼煎入出榻敎時秀曰湯劑又有煎入之敎下情尤不勝煎迫伏乞先許回鑾之請繼命入診焉領議政李秉模左議政沈煥之自候班入來奏曰臣等伏聞玉候欠寧連進童便及湯劑衷情煎迫他不暇顧入來求對矣上曰卿等出去問安後更爲請對則予當召見矣秉模曰旣以召見爲敎臣等當退去更爲求對矣秉模等退出門外問安纔畢與諸閣臣承旨玉堂相率請對者再上命少竢仍命進御加味正氣散一貼依前方更爲煎入出榻敎時秀與藥房提調李秉鼎副提調徐有聞持湯劑請對上命入湯劑時秀等持湯劑而入秉模煥之率二品以上隨之未及入庭上以司謁口傳下敎曰卿等何爲作排闥之擧乎須勿入來也秉模等附奏曰臣等非敢排闥也欲隨湯劑同入若下還宮之命則臣等當卽退去矣又以司謁口傳下敎曰方纔解衣未及裝束氣若稍降則固當引接卿等少俟之秉模等進伏庭中又入請對啓辭上命退去秉模等進詣階下奏曰殿下雖以待氣稍降爲敎而此日此地聖慕冞新實有添損之慮伏乞更加三思亟降回鑾之命焉上命有聞傳于大臣曰予非牢拒卿等也今難酬接卿等少退則從當引見矣秉模曰臣等之一番入來已萬萬惶悚豈敢乍出乍入乎殿下若難於酬接則大臣以下臥內引見亦何妨乎煥之曰日前臣等於園所已冒犯死罪而今又瀆擾於此地非不知萬萬惶悚衷情煎急他不暇顧矣秉模曰此何等肅敬之地而如是瀆擾豈不未安乎上命入湯劑又命傳于大臣曰爲卿等之冒寒久立許入湯劑卿等須卽退去也時秀曰臣等之入來非但爲請進湯劑而已未蒙兪音之前豈敢遽退乎又下敎曰卿宰中多老人而觸冒風寒來坐庭中須卽退去也上命進御加味正氣散前方中靑皮減五分去鬱金加貝母一錢一貼更爲煎入出榻敎時秀曰伏承湯劑又爲煎入之敎膈氣之尙未快降不勝焦迫矣秉模曰今日回鑾之請不得請則不可已者而風日乖常玉候靜攝之中有難觸冒駕轎方待令矣仍退伏庭中率百官庭請者再上又命有聞口傳下敎于大臣曰昨日擧動之只令入直隨駕者蓋出省弊之意而如此風寒致令卿宰諸臣相率庭龥是豈予本意哉當竢少間欲還宮卿等退而俟之秉模等未及對又下敎曰旣欲還宮則又何爲而如是乎今欲酬接而服湯齊後方有汗意姑不得引見矣仍下庭請再啓批旨秉模等進詣階下奏曰伏承還宮之敎萬萬欣幸而此時下情晷刻爲急伏乞亟降明敎焉上曰然則承旨書出榻敎可也命書榻敎曰今日當爲還宮有聞從階下承書讀奏訖秉模曰今日之內亦有早晩卽爲回鑾區區之望也時秀曰今則風勢少息趁今回鑾好矣民始曰今則一時爲急矣上曰當從卿等之言侍衛卽爲待令也秉模曰旣御駕轎則當由館峴而館峴則有升降節次反爲勞動駕轎則使之待令於日瞻門外矣仍率二品以上而出少頃上出齋室門外乘輿秉模等進前問候上曰今則似少降矣仍出日瞻門外乘轎出逌瞻門入弘化門明政門永淸門交泰門還內諸臣問安訖藥房大臣閣臣又以承候請對上命退去諸臣以次退出
정조 24년
行都承旨閔台爀坐行左承旨李書九坐行右承旨李益運坐左副承旨鄭尙愚坐直右副承旨徐有聞坐同副承旨趙弘鎭坐直注書洪奭周仕金啓溫仕直事變假注書尹致永仕
정조 24년
大殿藥房口傳問安答曰勿爲問安王大妃殿惠慶宮中宮殿藥房口傳問安答曰知道
정조 24년
李益運啓曰大司憲宋煥箕持平康聖翊朴在冀在外執義曺允遂迎勅習儀進掌令金履喬呈辭朴鍾淳未肅拜監察茶時之意敢啓傳曰知道
정조 24년
李書九啓曰臣書九臣益運今日迎勅習儀進去下直之意敢啓傳曰知道
정조 24년
徐有聞啓曰藥房三提調爲承候來待矣傳曰夜來差勝朝後益有勝意卿等卽爲退去
정조 24년
徐有聞啓曰領議政李秉模左議政沈煥之爲承候來待矣傳曰今則差勝進去習儀之意令注書往傳
정조 24년
傳于鄭尙愚曰館伴及都監堂上從重推考都廳柳畊令該府拿問嚴處
정조 24년
傳于鄭尙愚曰以監察爲名者一竝拿問嚴處
정조 24년
以柳畊囚單子判付內駭妄之外無嚴莫甚尤與生疎者不同則焉敢若此乎迎勅凡事皆用軍制以至儐使之行許令直囚守令載在法典況都廳乎初欲嚴處更思欲觀擧行若或不勤當以紀律從事姑爲放送爲良如敎
정조 24년
以宣傳官鄭宅休李彬曺允兢拿處傳旨傳曰郊幸當前訓將分揀牌招使之受符而宣傳官何責亦爲分揀
정조 24년
以押班監察權熀李運復拿處傳旨傳曰姑爲分揀
정조 24년
以南志彧李永運崔壽亨李奎新李勉植孫鎭翼囚單子判付內附過放送爲良如敎
정조 24년
吏曹口傳政事弼善尹光普兼弼善李魯春單付
정조 24년
李書九以吏曹言啓曰善山府使朴命變明日下去云矣敢啓傳曰知道
정조 24년
徐有聞以禮曹言啓曰肇慶廟春享祭吉日令日官池景喆推擇則來二月初四日爲吉云以此日設行事知委何如傳曰允
정조 24년
徐有聞以禮曹言啓曰永禧殿酌獻禮當次之年則春奉審修改酌獻禮前先爲擧行已有前例矣今正月二十四日臣曹及戶曹堂上同爲進去奉審後稟處何如傳曰允
정조 24년
鄭尙愚以兵曹言啓曰在前勅使止宿弘濟院時訓局軍一百名前期定送各別防護矣今亦依此擧行之意分付何如傳曰允
정조 24년
庚申正月二十二日午時上御便殿禮房承旨入侍時右副承旨徐有聞記事官金啓溫記注官承膺祚記事官李存秀檢校直提學李晩秀以次進伏訖命書榻敎曰大提學洪良浩牌招以爲告由祭祭文製進之地晩秀曰陳賀時政府六曹物膳及京作貢方物封進事有更稟之命矣及今知委然後可以擧行故敢此仰達矣上曰置之可也出擧條晩秀曰冊禮時諸執事中褥席執事繕工監役李東允在鄕不爲上來擧案執事敦寧參奉吳熙常童蒙敎官金日柱以本職之不爲出肅執事之任亦不進參云令該曹原單子更爲修正以入何如上曰依爲之在京二人處義不苟職名改差令該曹先付軍職使之參班桂坊待窠次次擬入李東允老難上來云本職亦爲改差此後如有桂坊當窠而可以强力云則亦爲還差可也出擧條仍命書榻敎曰弼善李魯春移拜禮議其代兼弼善尹光普爲弼善李魯春以兼弼善竝令該曹口傳下批仍敎曰春桂坊官肅拜竝於習儀日爲之事分付命退諸臣以次退出
정조 24년
行都承旨閔台爀坐行左承旨李書九坐行右承旨李益運坐左副承旨鄭尙愚坐右副承旨徐有聞坐直同副承旨趙弘鎭坐直注書洪奭周仕金啓溫仕直事變假注書尹致永別入直
정조 24년
李益運啓曰行大司憲宋煥箕持平康聖翊朴在冀在外執義曺允遂掌令金履喬呈辭掌令朴鍾淳未肅拜監察茶時之意敢啓傳曰知道在外及未肅拜人許遞其中山林近因特敎雖不捧傳旨當此招徠之時欲便其心一體捧傳旨政官待開門牌招開政
정조 24년
徐有聞啓曰明日方物看品處所以何處爲之乎敢稟傳曰今番則看品除之都堂封裹亦於二十六日爲之
정조 24년
傳于李益運曰右承旨入侍
정조 24년
鄭尙愚啓曰迎勅日闕內設布帳自兵曹旣以節目啓下而不卽知委於該營門昨日習儀有臨時窘速之弊兵曹判書推考布帳排設時例自兵曹言送政院入稟後擧行而不此之爲事甚可駭臣之矇不察飭不勝惶悚而當該兵曹入直堂郞所當重勘本院請推之外無他可施之罰何以爲之敢稟傳曰允爲先從重推考
정조 24년
鄭尙愚啓曰卽伏見忠淸水使李顯宅去己未秋冬等褒貶啓本則邊將無一人居中居下殊無嚴明殿最之意推考警責何如傳曰允
정조 24년
以禮曹參議李魯春狀啓贊善李城輔數日調治作行前進計料臣則姑爲仍留待其登程隨後復路事傳于徐有聞曰待其來到近京之地更當遣史官問其行信爾則先爲上來以便儒臣之心事卽爲回諭
정조 24년
以兵曹侍衛節目傳于鄭尙愚曰更思迎勅與送勅時有間後廂御營廳隨駕置之先廂訓局軍三哨爲後廂
정조 24년
以寶劍望單子傳于鄭尙愚曰別雲劍及贊禮進去人許遞前望單子入之待下批牌招察任
정조 24년
摠管前望單子入之都摠管李得臣副摠管曺允大吳載徽落點
정조 24년
徐有聞以弘文館言啓曰本館上番副校理臣趙得永以訓鍊都監從事官今日本營奉足上下時晝仕出去之意敢啓傳曰知道
정조 24년
徐有聞以禮曹言啓曰卽見肇慶廟守僕申碩孫所志則來二月初四日行本廟春享祭享香祝官員一員當爲前期祗受陪進而別檢南宮惺身病猝重萬無陪進之路令鄭來成今方入直祗受無人云莫重受香不可遲緩別檢南宮惺今姑改差其代卽令該曹口傳差出以爲受香之地何如傳曰允
정조 24년
吏曹口傳政事以尹致任爲肇慶廟別檢
정조 24년
徐有聞以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南郊南壇東郊先農壇先蠶壇南郊雩祀壇北郊祈雨壇東郊馬祖壇南郊漢江壇司寒壇北郊厲壇次第看審則各壇壇上及四面紅箭門墻垣階砌俱爲無頉此後看護等節着實擧行事申飭之意敢啓傳曰知道
정조 24년
鄭尙愚以都摠府言啓曰今日入直內三廳武兼禁軍及軍兵等當爲中日習射而勅使近京回還間姑停之意敢啓傳曰知道
정조 24년
徐有聞以迎接都監言啓曰卽接黃海監司牒報則因遠接使移文勅行自持來縷緋二十疋分給各邑使之罔夜造成邑名疋數修成冊上送矣謄書以入而自前勅行若有此等所求之事則必以上副勅或通官中指的以報乃是前例而今此所報無所區別未免疎率當該道臣推考警責更爲區別修報之意分付何如傳曰允
정조 24년
徐有聞以迎接都監言啓曰勅使接見茶禮時御床則用淡薑茶上副勅床則用蔘茶矣因前都監堂上趙鎭寬所奏勅使床則不用蔘茶以他茶代用而御前床依前以淡薑茶擧行之意分付何如傳曰允
정조 24년
鄭尙愚以備邊司言啓曰今此迎勅時參班人員當爲備員六曹堂上中奉命在外人令政院稟旨變通以爲備員之地何如傳曰許遞可也
정조 24년
草莽臣宋穉圭疏曰伏以臣於本月十五日準承政院十二日成帖所奉聖旨以臣爲侍講院諮議斯速乘馹上來者臣聞命震駴若隕淵谷臣至愚極陋百不猶人少而失學亦不能從事擧業只得屛蟄窮巷優游自在而已乃有虛名遠播竟致薦剡荐加自一命以至於講廳僚屬實皆非微分所敢安矣今玆新命出於宮僚之妙選而別諭繼降辭意隆摯臣心之惶隕有不可言而物情之駭惑當復如何聖明之於賤臣有此恩敎者殆以臣爲或有得於家學之緖餘而臣誠萬不近似則實難免欺誣明時之罪矣臣於是尤安得不內愧外靦寢驚夢愕也竊惟我王世子睿質天成溫文日就令聞益彰八域延頸今於受冊之初宜盡輔導之方而顧乃以鹵莽如臣者猥廁於遴揀之列豈不舛謬乎臣若不自量度而冒昧趨承則其爲玷名器而累淸朝以招一世之譏笑極矣是實臣之所深懼也伏乞聖慈俯賜鑑諒亟許鐫遞俾安愚賤之分千萬大幸臣無任云云省疏具悉纔聞贊善造朝之期充然如有得仍蘄懷德之行與爾偕至際見爾章旣巽且謙遐心莫回翹予跂予之餘悵與媿竝也大抵芝則有本醴則有源而巖捿巷飮力學求志自有日章之美孚尹旁達於朝著之上則眷玆東岡之陂豈爾牢守之地也慶禮之後講筵將開此時薰陶之功竊有望於爾等勉須卽日登途用副側席之思仍傳于徐有聞曰此批答直以書下本成送有旨於道臣俾卽傳致諮議宋穉圭處
정조 24년
庚申正月二十三日辰時上御便殿左承旨右承旨入侍時行左承旨李書九行右承旨李益運記事官洪奭周記注官金景煥記事官李存秀以次進伏訖上曰昨日習儀時百官班次如是紛沓果何爲而然也書九曰初亦另加申飭而終不得整齊矣上曰朝儀不可不嚴雖以闕庭候班言之品級座次各有定位而近來則或前或後全不整齊此後則常加申飭使大小百官皆知朝儀之莫嚴也監察旣已擇差則何不呈課於臺諫乎如無行公臺諫則自政府趁卽草記以爲隨見嚴懲之道則亦豈無飭礪之效乎今番迎勅時各別預飭俾無一分喧雜之弊而凡百擧行皆在都監且都監軍幕在於勅使軍幕之後而都監所屬下隷易致紛沓先自此屬一切嚴禁爲可招致都廳嚴飭也書九曰禮樂軍樂雖陳而不作勅書入仁政門時當有軒架樂作節次而都監堂上以儀注中句語有所致疑此則當以樂作磨鍊矣上曰然矣書九曰六曹堂上當隨駕而吏曹判書方帶館伴戶曹判書則方帶迎接都監堂上兵曹判書當在侍衛班而禮曹判書又以閣班進參其外諸堂亦多有故者矣上曰禮判使之進參於六曹堂上班而諸堂之有故者自備局草記變通好矣上曰近來凡有擧行則百各司無一不生疎何也今番則斷當用懲一之典自廟堂預爲捧甘於各司以爲申令之地也因言端思之凡在動駕之時兵曹郞廳之執鞭禁喧於衛內攔後之外自是例也年前亦有申飭而近復遠遠作行禁喧擧行亦甚駭然承旨知此嚴飭也仍命退承史以次退出
정조 24년
行都承旨閔台爀坐行左承旨李書九坐行右承旨李益運坐左副承旨鄭尙愚坐右副承旨徐有聞坐直同副承旨趙弘鎭坐直注書洪奭周仕直金啓溫仕事變假注書尹致永別入直
정조 24년
趙弘鎭啓曰大司憲掌令一員持平二員未差執義曺允遂掌令金履喬呈辭監察茶時之意敢啓傳曰知道
정조 24년
傳于徐有聞曰禮房承旨馳詣社稷宗廟永寧殿奉審摘奸以來
정조 24년
傳于徐有聞曰禮曹判書入侍
정조 24년
有政吏批行判書金文淳進參判韓用龜牌不進參議未差行左承旨李書九進以李魯春爲吏曹參議徐龍輔爲大司憲李萬榮爲司諫姜文會爲掌令李重蓮閔榮祖爲持平趙恒鎭爲正言尹弼秉爲工曹參判李鼎德爲禮曹參議朴魯榮爲濟用判官朴宗羽蔡顯九爲監察李光顯爲監役李晩膺爲童蒙敎官朴榮壽爲敦寧參奉申大尹爲鍾城府使申錫老爲靑山縣監沈原之爲忠勳都事祭酒宋煥箕完川君李明奎兼執義柳畊以上竝單付
정조 24년
兵批判書趙鎭寬進參判金履翼病參議申獻朝入直參知兪岳柱病以金始東爲五衛將金聲振爲伐登萬戶訓鍊主簿李觀德守門將洪成源相換假內乘徐英輔減下護軍李尙度李斌田文顯安橚副護軍李鼎德成鼎鎭田義顯副司直朴鍾淳康聖翊朴在冀副司果鄭魯榮副司勇吳熙常金日柱竝單付
정조 24년
鄭尙愚以兵曹言啓曰翊衛司衛率羅烈纔已上來以其身病勢難肅謝云當此慶禮在近之時陪衛重地不可久曠姑爲改差今日政差出何如傳曰允
정조 24년
再政兵批以徐應輔爲衛率
정조 24년
傳于趙弘鎭曰明日習儀以黑團領爲之百官參班則置之堂上三品以上只令入來
정조 24년
兵曹口傳政事副護軍李殷福柳心源閔光升梁埉曺命楫李運彬宋祥濂嚴耆具純韓光迪崔孝達朴孝晉成大中李羽逵李思祚副司果洪元爕朴瑞源李泰賢李瑞朝趙秀民崔時淳金孝秀李安默李東冕以上竝單付
정조 24년
以濟州牧使鄭觀輝狀啓薦新唐柚子不得排數封進惶隕待罪事傳于徐有聞曰勿待罪事回諭
정조 24년
徐有聞以弘文館言啓曰本館上番無他推移之員不得已以下番姑陞入直之意敢啓傳曰知道
정조 24년
徐有聞以禮曹言啓曰卽接濟州前牧使林蓍喆狀啓謄報則去十一月令宗廟景慕宮薦新唐柚子所結只爲七十五箇故肇慶廟薦新五箇依例封進而七十箇謹援已例都封上送以爲稟旨薦獻事爲辭矣在前如此之時有減數薦獻之例今亦依前例當日薦進何如傳曰允
정조 24년
徐有聞以迎接都監言啓曰今此勅行時諸道追定差使員職姓名修成冊上送矣別單書入之意敢啓傳曰知道